Cꞌacꞌariꞌ ja Jesús xerachbilajel ja rdiscípulo xebe chipan jun lugar ja cꞌo pa rcuenta Judea.
Ja cꞌa tok xekaji,
triꞌ qꞌuejeꞌ wiꞌ in ecꞌoli winak neruban bautizar.
In queriꞌ nuban ja Juan chakajaꞌ,
arjaꞌ ntajini neruban bautizar ja winak chipan ja lugar rbinaꞌan Enón ja cꞌo chinakaj Salim como ja triꞌ sobre yaꞌ.
Triꞌ xeꞌekaj wiꞌ ja winak in xeba̱n bautizar.
Majaꞌn ticoj pa cheꞌ triꞌ ja Juan rmal ja rey Herodes.
Ja discípulo rxin ja Juan ejeꞌeꞌ quemaj tzij cuqꞌuin juleꞌ chic aj Israel in cꞌoli quechꞌaꞌ chibil tak quiꞌ tre ja bautismo.
Ja cꞌa discípulo rxin ja Juan xebe ruqꞌuin in quewaꞌ xequibij tre riꞌ:
—Rabí,
pakasariꞌ ja rachi ja xaban bautizar chajuparaj binelyaꞌ Jordán ja xayaꞌ rbixic chi arjaꞌ ja Toꞌonel ja takonto rmal ja Dios,
camic arjaꞌ ntajini neruban bautizar ja winak in canojel ja winak nebe ruqꞌuin,
xecheꞌ tre.
Pro ja Juan xbij chique:
—Ja ranin ninquicoti chi netajini nebe ja winak ruqꞌuin ja Jesús.
Ja samaj nkaban chikajujunal chilaꞌ chicaj penak wiꞌ.
Ixix bien xecꞌwaxaj ja tok xinbij chique ja winak chi ma anin ta ja rin Cristo xarwariꞌ intakonto chi nyaꞌ rbixic ja Cristo chi npi na.
Ja Jesús yatal trij chi nebe ja winak ruqꞌuin chi ncachbilaj.
Caniꞌ tre jun alaꞌ tok ncꞌuleꞌe yatal trij chi ja rxjayil nrachbilaj.
No anin xa in caniꞌ ramigo jun alaꞌ tok ncꞌuleꞌe.
Pro ja ramigo paꞌloc pa rxquin ja ralaꞌ ja ncꞌuleꞌe in rmajon rcꞌaxaxic ja nbij in congana nquicoti chi rcꞌaxaxic.
Queriꞌ cꞌa chwe anin camic chakajaꞌ ninquicoti,
nojnak ja quicotemal pa wanma.
Ja rjawaxic camic chi ni xtimajtajel wiꞌ ryaꞌic rukꞌij ja Jesús chijutij cumal ja winak,
ja cꞌa chwe anin rjawaxic chi xtiban chwe caniꞌ ma incꞌo ta chwach ja Jesús.
Ja Ralcꞌwalaxel ja penak chilaꞌ chicaj xa ruyon arjaꞌ ja más nim rukꞌij chiquewach canojelal.
Pro ja rajoj ja rok winak ma katzꞌaton ta nak rbanic ja chilaꞌ chicaj,
xa ok rxin ja rwachꞌulew,
xa jariꞌ nkatzijoj ja kotakin waweꞌ chwachꞌulew.
Pro ja penak chilaꞌ chicaj xa ni ruyon wiꞌ arjaꞌ ja más nim rukꞌij chiquewach canojelal.
Ja rtzꞌaton in ja rcꞌaxan chilaꞌ chicaj jariꞌ rmajon rbixic pro ja winak xa matiquinimaj ja nbij.
Ja cꞌa nenimani ja nbij quewaꞌ nquibij riꞌ:
—Ja Dios ni katzij wiꞌ nojelal ja nbij,
necheꞌe.
Dios takyonto rxin ja Ralcꞌwalaxel in como ruqꞌuin ja Dios penak wiꞌ chewiꞌ tok tzij xin Dios ja nbij.
Queriꞌ nuban como ja Dios nutakto ja rEspíritu Santo ruqꞌuin in ni nojnak wiꞌ ja rEspíritu Santo pa ranma,
majutij ja maquita ucꞌan rmal.
Ja Ralcꞌwalaxel janila najoꞌx rmal ja Tatixel in ni majun nak ta ja maquita jachon pa rukꞌaꞌ rmal.
Ja wi nyukeꞌ acꞌuꞌx ruqꞌuin ja Ralcꞌwalaxel jariꞌ awcꞌan chic ja utzlaj cꞌaslemal ja ni mta wiꞌ qꞌuisic trij.
Pro ja wi matanimaj ja Ralcꞌwalaxel jariꞌ ni matawil wiꞌ ja utzlaj cꞌaslemal in ni cꞌo wiꞌ ryewal ja Dios chawij.